


„il E 
bibliatec.a Ei scalaruluil 





biblioteca Pscoiaruuui 


lon 


BUDAI-DELEANU 


ŢIGANIADA 


oha 
INTERNĂŢIONAL 
BUCUREŞTI — CHIŞINĂU 


— Ion Budai-Deleanu — 


REFERINŢE ISTORICO-LITERARE 


Adevăratul poet al latiniştilor fu Ioan Budai-Deleanu. [...] 

Budai-Deleanu este un om cu desăvârşire occidental, fără a pierde 
nimic din spiritul ţăranului ardelean. O simplă ochire prin opera şi notele 
lui încredințează că avea o cunoştinţă desăvârşită a literaturilor clasice, 
apoi a acelei italiene, de bună seamă a literaturilor germană, franceză, 
poate engleză (cita pe Milton şi pe istoricul Gibbon). Însă temeiul culturii 
lui îl formează clasicitatea şi literatura italiană, foarte la modă în acea 
vreme la Viena prin Metastasio (al cărui Temistocle începuse a-l traduce), 
Casti şi Lorenzo da Ponte. Budai e singurul dintre latinişti care se dedică 
frivolităţilor artei. Totuşi un morman de pagini manuscrise ni-l arată ca 
un foarte erudit avocat, împreună cu ardelenii săi şi pe urmele lui Cantemir, 
al continuității şi romanităţii noastre. Titlul operelor pe care avea de gând 
să le alcătuiască rămăne incert. [...] 

Ideia de a compune acea „jucăreauă“, intitulată Ţiganiada, în scopul de 
„a forma şi introduce un gust nou de poezie românească“, îi vine lui Budai, 
precum mărturiseşte, din lectura poemelor eroi-comice, a Batracomiomahiei 
omerice, a „vedrei răpite“ (La secchia rapita) de Tassoni. Din scriere se vede 
că folosea pe Don Quijote al lui Cervantes. Cita şi Gli animali parlanti de 
abatele Casti, apărut în 1802, dar mai puţin utilizat. De fapt Ţiganiada e o 
sinteză foarte personală de înrâuriri şi opera în total rămâne o creaţiune 
proprie. Desfăşurarea acţiunii e mai degrabă ariostescă, cu tonuri şi din 
Merlin Cocai, în vreme ce lupta finală între ţigani e tassoniană. Sunt şi 
elemente danteşti, venite însă de-a dreptul din Virgiliu. Un Virgil travestit 
dădea de altfel în 1783 sub titlul de Abenteuer des frommen Anneas 
jezuitul Aloys Blumauer, librar, cenzor de cărţi şi profesor privat la Viena. 
Ideea de a ascunde satira împotriva contemporanilor sub numele unui 
popor exotic este tipică secolului lui Voltaire şi e de amintit că acelaşi Casti, 
citat de Budai, satirizase într-un Poema tartaro Curtea Caterinei II. Metoda 
travestirii trecuse şi în critică, la Giuseppe Baretti în a sa Frusta letteraria. 

Epistola închinătoare din 18 martie 1812 dată „la piramidă în egipt“, 
unde Leonachi Dianeu pretinde că a trepădat apoi prin lume şi în campania 
din Egipt a rămas fără un picior, aminteşte direct Frusta. Poetul a evitat 
ottava rima, preferând o strofă mai simplă de şase versuri. [...] 

Ţiganiada sau Tabăra ţiganilor a rămas în două redacţiuni. Cea mai 
veche cu data 1800, pusă de poet, este mai stufoasă şi e complicată printr-o 
acțiune parazitară prezentând isprăvile gen Don Quijote ale nemeşului 
Becicherec Iştoc din Uram Ilaza în căutarea dulcineei sale Anghelina. A 
doua redacţie cu data de 12 martie 1812 „suprimă această excelenţă“ şi 
este forma cea mai echilibrată şi mai artică a poemului. 

Vocaţia lui Budai-Deleanu nu este descriptivă şi sub acest raport suntem 
departe de fineţea de gravor a lui Cantemir. Nici o strofă nu are valoare 
vizuală şi nu alcătuieşte coloristic un tablou oricât de caricatural. Însă 
scriitorul are un adevărat geniu verbal şi catalogul numelor de ţigani e un 
grotesc de sonuri. [...] 

Budai, ca ardelean, e în acea condiţie a intelectualului care nu cunoaşte 
oraşul, ale cărui rude sunt ţărăneşti. Latinistul a trebuit să facă sinteza 
între limba poporului şi acea a cărţii. Uneori, ferindu-se de graiul vulgar, a 
putut cădea în pedanterie; în cazul lui Budai, mai târziu al lui Slavici, 
efectul e dimpotrivă o mare senzaţie de coajă verde. Budai tratează cuvintele 
ca pe nişte făpturi moi şi le dă pe loc la rimă genul şi terminația trebuitoare. 
Aşa femela dracului se face dracă, palatul se feminizează în palată, copacii 
în copace, țiganii visă, se cârmează, locurile sunt puste, întâmplarea e 
jeloasă, soarta e scârbeaţă, boierii sunt plini de bogătate. Numai Eminescu 
mai târziu a siluit limba sau a scociorât forme cu atâta sistemă şi Budai îi 
este un mare înaintaş. De aceea opera lui Budai-Deleanu pare azi aşa de 
modernă şi hrănită cum e din tradiţia sătească, deşi începută înainte de 
1800, lasă în urmă ca învechite atâtea lucruri dintre 1830-1850. [...] 

Ţiganiada este de fapt un poem etnologic în care efectele sunt obţinute 
prin exces de documentaţie. Fanfaronada, poltroneria, milogeala, spiritul 
de hărmălaie şi orbească înfuriere sunt aspectele tribale tipice pe care 
poetul le-a condensat într-un limbaj de-o ţigănie maximă, sintetic totuşi 
şi cu mirosuri ardeleneşti. [...] 

Savoarea începe când ţiganii îşi formulează dialectal „idealul“ de nație 
liberă [...]. 

Defilarea romilor decurge cu zgomote exotice, un adevărat muzeu 


fonetic. [...] 

Eroii, lărmuitori, vorbesc mereu şi discursul, plictisitor în epopeea 
clasică, ia aci forme de comedie. Ţ iganii blestemă, se milogesc, se jură, 
îndeamnă. [...] 

Mergerea lui Parpangel la iad şi rai e o îmbinare de vămi ale văzduhului 
din viaţa Sfântului Vasile cu privelişti de paese di Cuccanga, aduse umoristic 
la modul dantesc (sau poate numai virgilian) şi povestite ţigăneşte. Noul 
Aligheri are un „purtător“, o „povaţă“ şi întâlneşte (ca Enea pe Anchise) 
pe tată-său. Economia lumii eterne se exprimă cu imagini şi dialoguri 


dialectale. [...] 


George CĂLINESCU, L.Budai-Deleanu în Istoria literaturii române de la 
origini pînă în prezent, Bucureşti. Fundaţia pentru literatură şi artă, 
1941, p. 81—85. 


În concepţia lui Budai-Deleanu, alegoria acoperă adeseori şi alte fi- 
guri stilistice, printre care notăm personificarea. [...] Personificarea îl 
preocupă de altfel statornic, dar termenul potrivit nu-i vine decât rareori 
la îndemână: a obrăzui, a închipui, a personisi, a personifica. [...] 

Dintre formele literare este amintit monologul, iar dintre genuri sunt 
amintite „izvodirile comiceşti“, al căror iniţiator trebuie socotit Homer cu a sa 
Batrahomiomahia. Ele nu sunt altceva decât nişte alcătuiri „de râs“. Alături 
de scrierile comice şi înrudite cu acestea sunt cele satirice. Satira se împleteşte 
la fiecare pas în versurile Ţiganiadei, dar ea este atât de bine mascată, încât 
nu oricine o poate descoperi. [...] În afară de acestea comentariul aduce şi o 
definiţie a epitalamului, specie poetică cu care se ocupase pe vremuri şi Dimitrie 
Eustatievici. El nu este altceva decât o cântare de nuntă, asemenea aceleia pe 
care Mitrofan o născocise la nunta lui Parpangel. [...] 

Miraculosul deţine un loc important în Ţiganiada; el deţine un loc tot 
atât de important în comentariul Ţiganiadei. Poetul este lămurit asupra 
miraculosului antic, care se prelungeşte în unele momente ale sale şi în 
poema lui. Ele nu depăşesc însă prin nimic şablonul consacrat de epica 
modernă, nici funcțiunea estetică pe care o îndeplinesc în general în 
opera de artă: Apollon, muzele, Pegasul, Parnasul, Venus, Amor — toţi îşi 
poartă pletele şi talentele în versurile lui Budai-Deleanu şi în comentariul 
acestora. Vrăjitoriile Brânduşei aduc aminte de Circe, călătoria lui 
Parpangel în Infern este descrisă după modelul lui Vergiliu, anumite 
credinţe sunt împrumutate din popor după exemplul lui Homer, iar 
sfaturile pe care sfinţii creştini le ţin în cer sunt imitate după sfaturile 

zeilor lui Homer, întrucât poetul, fiind creştin, „a pus la lucrare pe sfinţii 
creştineşti“. [...] 

Ţiganiada este cu toate acestea un „product“ nou. Dacă prin aspectul 
sub care poetul înfăţişează gloatele ţigăneşti ea se leagă de literatura 
populară, prin alte trăsături ale sale opera se fixează pe planuri opuse 
acesteia. În primul rând, prin genul cultivat: ea este o operă cu mult mai 
grea faţă de formele literare ale poporului. Cei care n-o înțelegeau — 
Cocon Idiotiseanu le exprimă opinia — îi regretau apariţia: „pagubă de 
hârtie. Mai bine era să cânte ca ţiganii noştri“, adică „fără a să lăţi pe la 
haos şi urgii, sau nu ştiu ce ţări pustii!“ În faţă avem opinia definitivă a 
comentariului: „Dar lasă frate nu critisi cele ce nu înţelegi, ca să nu te faci 
de râs, că aşa judecând ca tine trebuie să defăimăm toţi poeticii şi să 
cântăm pururea frunză verde“. 

Limba poetică a lui Budai-Deleanu este rezultatul unei operațiuni 
raţionale şi principiul ce stă la baza alcătuirii sale este acela al expresivității. 
Condus de această cerinţă în primul rând, poetul recurge nu numai la 
limba comună, ci şi la forme regionale sau dialectale, la cuvinte rar 
întrebuințate şi la arhaisme. [...] 

Limba literară a lui Budai-Deleanu se întemeiază în acelaşi timp pe 
neologism. Şcoala ardeleană a fost prin definiţie neologică, dar prin 
formaţia lor spirituală scriitorii încadraţi curentului erau înclinați către 
neologismul de origine latină sau italiană. Aceasta este poziţia lui George 
Țincai şi, mai cu seamă, a lui Petru Maior. [...] 

Ca teoritician al literaturii poetul român nu este un inovator. Atenţia 
pe care el o acordă marilor modele, atât moderne cât şi antice, ca şi 
distincţia pe care o stabileşte între genurile mari şi cele minore, sunt note 
caracteristice concepţiei literare a clasicismului. Acelaşi lucru se poate 
spune şi în legătură cu ideile sale despre stil, despre regulile şi maşinile 
poetice. [...] 

Clasicismul lui Budai-Deleanu nu este cu toate acestea nici clasicismul 
antic nici acela al Marelui Secol francez. [...] Dacă în domeniul propriu al 
teoriei literaturii poetul nu este un inovator, un inovator este el în indicarea 
căilor pe care trebuia să se dezvolte limba literară. 


Dumitru POPOVICI, Doctrina literară a „Ţiganiadei“ lui Ion Budai-De- 
leanu, în „Studii literare“. Cluj, IV 1948, p. 83—118. 

Ţiganiada satirizează pe cale alegorică orânduirea feudală şi instituţiile 
acesteia. [...] 

„Muza cârtitoare“ a poetului este glasul de protest al maselor subjugate. 
[...] Budai-Deleanu a fost silit de împrejurări să dea un caracter aluziv 
operei sale deoarece satira nu putea fi directă. Tot din această pricină şi-a 
ascuns şi numele sub anagrama Leonachi Dianeu. 

Trebuie să subliniem însă un lucru pe care-l socotim deosebit de important 
pentru 0 justă interpretare a poemei: în Ţiganiada alegoria nu e totală. 
Există, adică, în cuprinsul operei şi elemente independente, fără corespondențe 
sub unghi alegoric, alcătuind momente lipsite de intenţii satirice (episodul cu 
năvala porcilor sălbatici, lupta ţiganilor cu cireada de boi etc.). Pe de altă 
parte, acelaşi element de alegorie nu are totdeauna o singură semnificaţie 
reală, care să fie mereu aceeaşi de-a lungul operei. Din acest punct de vedere 
este edificator sensul alegoric multiplu dat țiganilor în operă. [...] 

Iată o serie de mărturii ale autorului, care duc la concluzia că, alegoric, 
țiganii reprezintă în primul rând pe români. De altfel şi din operă reiese că 
acesta este sensul major al interpretării date ţiganilor. 

Alteori, prin ţigani se înţeleg toţi cei nevoiaşi şi asupriţi, toţi cei ce 
îndură prigoniri [...]. 

În sfârşit, în alte împrejurări ţiganii nu capătă sens alegoric, încât ei nu 
mai reprezintă pe români sau pe altcineva. Cititorul atent al operei va 
observa însă că de-a lungul poemei, ţiganii reprezintă în general un element 
ce efectuează sau mijloceşte poetului critica la adresa orânduirii existente. 

Un element important care subliniază şi accentuează totodată critica 
socială şi satira usturătoare îl constituie bogatele „însămnări şi luări aminte 
critice, filosofice, istorice, filologice şi gramatice“. Ele atrag atenţia asupra 
unor pasaje care se pretează la bogate corespondențe, aduc alegoria la 
realitate sau îngroaşă liniile satirei atunci când aceasta se prezintă mai 
voalat şi astfel ar risca să nu fie sesizată şi reținută. 

Ţiganiada cuprinde însă şi un protest mai direct, care în cele din urmă 
se concretizează în îndemnul la luptă. [...]. 

Toate acestea ne duc în mod firesc la concluzia că Ion Budai-Deleanu 
este întâiul nostru mare scriitor care prin scrisul său îmbărbătează poporul 
la luptă împotriva tiraniei, fiind însufleţit de un cald patriotism. 


Ion OANĂ, Studiu introductiv la 1.Budai-Deleanu: Ţiganiada. Ediţie 
îngrijită de J.Byck, Bucureşti, Editura de stat pentru literatură şi artă, 
1953, p. 19—21 şi 23—29. 

Dar pentru a vedea diferitele direcţii care domină limba literară 
română, aşa cum este transmisă secolului al XIX-lea, un document lingvistic 
de cea mai mare însemnătate este Ţiganiada lui [. Budai-Deleanu, care 
datează tocmai de la limita celor două secole, din 1800. 

Evident, ca ardelean, Budai-Deleanu aparţine unui cerc de cultură 
mai înaintat decât acela din principate, căci aici dăduse roade influenţa 
latină, veche de aproape o sută de ani în acest moment şi, în general, 
atingerea cu cultura apuseană era mai întinsă aici. Budai-Deleanu 
dispune de întreaga terminologie politică. În interesantul Cântec al X-lea, 
unde se discută avantajele diferitelor regimuri politice, Budai-Deleanu 
vorbeşte despre monarhie, democraţie, aristocrație, republică, dictator, 
consul, soţietate, anarhie, pragmatice (canoane pragmatice). Uneori, 
din aceste cuvinte, el derivă adjective, cu un sufix mult întrebuințat în 
epocă: monarhicesc, aristocraticesc. Neologismele de provenienţă apu- 
seană nu sunt rare la Budai-Deleanu. [...] Budai-Deleanu introduce 
astfel multe cuvinte neologistice, mai ales din izvorul apusean, puţin 
folosit în acel moment în principate, şi din cel grec şi turc, mult 
întrebuințate dincoace de munţi. Dar cu toată această deschidere a sa 
către toate înrâuririle care puteau îmbogăți tezaurul său naţional şi 
terminologic, limba sa se alimentează în special din limba poporului. 
[...] Scriitorul este conştient deci de principiul diferenţierei stilistice a 
limbii folosite într-o operă literară. Limba este, pentru el, un mijloc al 
caracterizării artistice şi se distinge, în întrebuințarea pe care i-o dă, 
printr-o suplețe deosebită. Ţiganiada devine astfel o oglindă a tuturor 
posibilităţilor graiului nostru la sfârşitul secolului al XVIII-lea. [...] Opera 
lui Budai-Deleanu este astfel unul din documentele cele mai expresive 
pentru cunoaşterea stadiului pe care îl atinsese limba literară română 
în momentul în care atinge pragul veacului nou. 


Tudor VIANU, Din problemele limbii literare române a secolului al XIX- 
lea, în vol. Probleme de stil şi artă literară, Bucureşti, 1955, p. 181—183. 


Pornind de la aceleaşi mari premise de ordin social şi ideologic, crescut în 
aceeaşi ambianţă de prozelitism naţional, Budai-Deleanu vădeşte neîndoielnic 
şi alte particularităţi. Gândirea sa e în cea mai largă măsură emancipată de 
teologie. Fără respecte pentru dogme şi chiar ireverenţios faţă de autoritatea 
nedemonstrată a credinţei, aruncând o privire ironică şi lucidă dincolo de 

aparențele solemne şi sacerdotale, ce învăluie activitatea bisericii, Budai-Deleanu 
ca un veritabil filosof al secolului al XVIII-lea, fără a merge până la ruinarea 
completă a bazelor religiei, le subminează totuşi şi, în orice caz, dezumflă de 
orice prezumție sacră pe reprezentanţii tereştri ai divinității, începând cu 
papa de la Roma şi patriarhul din Bizanţ. Faţă de puritanismul moral al unui 
Țincai ori Micu, a căror viaţă seamănă cu o asceză, reînnodată în fiece 
dimineaţă cu o nouă fervoare, Budai-Deleanu face figura unui om de 
Renaştere. Morala lui se întemeiază pe împlinirea cerinţelor naturii, e telurică 
şi profană. El nu are falsa pudoare de a ocoli numele unor acte pe care toată 
lumea le săvârşeşte, deşi rostirea lor în saloane atrage oprobriu. La el există 
primejdia alunecării nu spre reţinere şi austeritate, ci spre trivialitate şi 
biologism, aşa cum stau lucrurile şi cu Boccaccio sau Rabelais. [...] 

În orice caz, e cert că Budai-Deleanu a exprimat în opera sa literară, 
în toată plenitudinea şi ca nimeni altul dintre tovarăşii săi de drum, 
autenticitatea sufletului popular, simţirea netravestită, setea de viaţă şi de 
bucurie pământească a poporului. Farmecul mare al Ţiganiadei stă într-o 
fericită şi rară conjuncţie: luministul cu vederi înaintate, eruditul cu 
largă informaţie se contopesc cu ţăranul robust, mintos, jovial, în care s-a 
adunat toată sarea pământului. 

În genere, folclorul dovedeşte, la noi ca şi aiurea, că sufletul popular e 
naturist, adică aderent la cerinţele fireşti ale vieții, că el nu introduce 
intermedii între reprezentarea dorințelor fizice şi satisfacerea lor, că purcede 
direct spre împlinirea destinului biologic al fiinţei. Acest caracter teluric, pe 
care unul din primii comentatori ai scriitorului şi-a luat libertatea să-l 
numească „pământenie“, impregnează de la un capăt la altul Ţiganiada. Îl 
găsim manifestându-se puternic în modul de tratare a iubirii. E evident 
prin ipoteză că puţine teme pot descoperi, mai limpede decât aceasta, 
articulațiile laice şi gusturile profane ale autorului. În seria imensă a 
atitudinilor posibile, care încep de la preferința pentru substructura 
instinctuală a iubirii şi merg până la eflorescenţa sentimentului purificat de 
orice ispită carnală, Budai-Deleanu se plasează undeva, mai aproape de 
pământ decât de cer, într-o zonă a materialităţii fără complicaţii, pe lângă 
Boccaccio şi la distanţă de Petrarca. Chipul său specific de a vedea lucrurile 
se vădeşte prin confruntarea cu contemporanul din Ţara Românească, 
Alecu Văcărescu. Clasa socială şi modul de viaţă diferenţiază în mod radical 
optica acestor doi scriitori, care probabil că întârziaseră totuşi multe nopți, 
fără să ştie unul de altul, de paginile aceloraşi cărți. 

Sub raportul intenţiilor estetice ale lui Budai-Deleanu, nucleul ge- 
nerator al Ţiganiadei îl constitue ambiția de a imita modelele clasice ale 
genului. Probele sunt numeroase şi greutatea e numai de a alege din 
nenumăratele declaraţii ale scriitorului. [...] 

Ţiganiada este o insurecție — poate cea dintâi la noi — împotriva 
clasicismului, cu tot ce acesta presupune în ordine filosofică şi artistică. 
Protestul social, umanismul luminist, poporaneitatea şi mesajul 
patriotic ce caracterizează Ţiganiada nu se puteau exterioriza într-o 
formă osificată, strânsă în chingile regulilor, modelată după prototipuri 
celebre, dar necorespunzătoare realităţii locului şi momentului istoric. 
Conţinutul nou şi bogat al operei pretindea o expresie adecvată, 
gândirea o înşurubare organică în materialitatea limbajului, încât să 
nu putem şti niciodată unde încetează ideea şi începe, propriu vorbind, 
învelişul ei sensibil. Aşa s-a şi întâmplat. Sub tiparele de suprafaţă ale 
vechilor dogme, circulă prin Ţiganiada seva viguroasă a unei arte a 
adevărului concret. [...] Prin subiect şi concepție, Ţiganiada evadează 
din clasicismul decadent: e o operă sinceră. [...] Ţiganiada e o operă de 
luptător: textul şi comentariul se ajută reciproc şi ţintesc deopotrivă 
în duşman. [...] Apelând la modelul clasic, Budai-Deleanu manifestă 
în fond o deplină independenţă; e semnul unor condiţii specifice care 
au participat la zămislirea operei sale şi al unei personalităţi care 
evadează din sisteme. 


Paul CORNEA, 1.Budai-Deleanu — un scriitor de renaştere timpurie 
într-o renaştere întîrziată, în vol. Studii de literatură română modernă, 
Bucureşti, Editura pentru literatură, 1962, p. 20—22, 40—41, 56, 57— 
62, 63, 64—65, 67—68, 73—75. 


Nu invenţia epică sau acțiunea (cunoscută de mai înainte) interesează 
la Budai-Deleanu, cât viziunea sa satiric caricaturală, enorma jovialitate, 
verva parodistică inepuizabilă, formidabila ironie, în fine capacitatea 
maximă de a zugrăvi autentic realitatea sub aparențele cele mai bufone şi 
de a propune idei pe calea bunei dispoziţii continui. [...] 

Veritabila creaţie a lui Budai-Deleanu nu trebuie căutată în direcţia 
tipurilor individuale. La fel cu scriitorii ardeleni de mai târziu, ca de pildă 
Rebreanu, Budai e în schimb un excelent observator şi pictor al aglomerărilor 
umane, al maselor văzute sub aspect colectiv, deci cu atât mai mult al 
țiganilor, caracterizați printr-o existenţă tribală, gregară. [...] 

— Ion Budai-Deleanu — 


Dar să nu se creadă că locvacitatea lui Budai-Deleanu şi a eroilor săi s-ar 
exercita în gol. Dimpotrivă, rareori elocvenţa a servit mai bine ca vehicul 
al ideilor, rareori s-a exprimat cu mai multă concreteţă un conţinut 
ideologic ca în Ţiganiada. 

Alexandru PIRU, Introducere la 1.Budai-Deleanu: Opere, 1. Ediţie critică 

de Florea Fugariu. Bucureşti, Editura Minerva, 1974, p. V XXII-XXIII, 

XXV XĂVIII—XXĂI. 


Având, neîndoielnic, mari calităţi de prozator, alcătuind istorisirea ca 
o vastă mişcare epopeică, adesea frântă, creând impresia de unitate globală 
printr-o subtilă artă a fragmentului, Budai-Deleanu făureşte un monu- 
ment bizar prin caracterul oarecum inform al construcţiei, care sfidează 
anatomia clasică a poemului conceput de poeticile antice, o operă de o 
remarcabilă modernitate şi zidită cu un indiscutabil geniu baroc. [...] 

Îndeobşte însă, Budai-Deleanu e un temperament ironic, fantezia sa 
iscând întruchipări din smârcuri groteşti. [...] 

Înaintea lui Ion Creangă, în literatura noastră, Budai-Deleanu posedă 
în cel mai înalt grad geniu lingvistic țărănesc, dorul de a include în exprimarea 
curentă proverbul potrivit, perfect integrat contextului. [...] Fantezia şi 
simţul excepţional al limbii uimesc la tot pasul în Ţiganiada, ivind formulări 
de mare originalitate şi expresivitate. [...] Se ştie că Eminescu nu citise 
Ţiganiada. Există însă unele formulări şi imagini ale lui Budai-Deleanu în 
care Eminescu e prefigurat. Acele „cuvinte goale ce din coadă au să sune“ 
din Criticilor mei sunt cu ostentaţie obiect de dispreţ în Ţiganiada: „nu dă-a 
voastre goale cuvinte“; „cu vorbe goale nu să pot ucide-atâți“ etc. 

Iată: „Craii şi miniştrii având sete 
De-argint aţâţă războaie crunte“... 
iar la Eminescu: „A statelor greoaie cară trebuiesc împinse 
Şi trebuiesc luptate războaiele aprinse“... 
(Împărat şi proletar) 

Invocaţica către Ţepeş, din finalul Scrisorii a III-a, fusese rostită, cu 
mult înainte, de Budai-Deleanu. Lucrând în spiritul evoluţiei poeziei şi 
limbii noastre, încadrat în ritmurile ei adânci, Budai-Deleanu dialoghează 
prin timp cu Eminescu, mai ales cu cel din satire. 


Mircea VAIDA, Estetica Ţiganiadei, în vol. lon Budai-Deleanu, 
Bucureşti, Editura Albatros, colecţia „Monografii“, 1977, p. 87—88, 
93, 97, 100, 115, 116—118, 127—128, 132, 141—143. 

